FI Euroopan unionin virallinen lehti L 15/2

KOMISSION ASETUS (EU) 2016/67,

annettu 19 päivänä tammikuuta 2016,

Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse ametoktradiinin, klorotaloniilin, difenyyliamiinin, flonikamidin, fluatsinamin, fluoksastrobiinin, halauksifeeni-metyylin, propamokarbin, protiokonatsolin, tiaklopridin ja trifloksistrobiinin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan,

sekä katsoo seuraavaa:

(1) Klorotaloniilin, propamokarbin, tiaklopridin ja trifloksistrobiinin jäämien enimmäismäärät vahvistettiin asetuksen (EY) N:o 396/2005 liitteessä II. Ametoktradiinin, flonikamidin, fluatsinamin, fluoksastrobiinin ja protiokonatsolin jäämien enimmäismäärät vahvistettiin kyseisen asetuksen liitteessä III olevassa A osassa. Difenyyliamiinin jäämien enimmäismäärät vahvistettiin kyseisen asetuksen liitteessä V ja liitteessä III olevassa A osassa. Halauksifeeni-metyylille ei ole vahvistettu erityisiä jäämien enimmäismääriä eikä ainetta ole sisällytetty kyseisen asetuksen liitteeseen IV, joten siihen sovelletaan kyseisen asetuksen 18 artiklan 1 kohdan b alakohdassa vahvistettua oletusarvoa 0,01 mg/kg.

(2) Ametoktradiini-tehoainetta sisältävän kasvinsuojeluaineen käyttöä salviaan ja basilikaan koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Flonikamidin osalta tällainen hakemus tehtiin sen käytöstä paprikoihin, ruusukaaliin, herneisiin (silvityt), puuvillansiemeniin, ohraan, kauraan ja rukiiseen. Fluatsinamin osalta tällainen hakemus tehtiin sen käytöstä tomaatteihin. Fluoksastrobiinin ja protiokonatsolin osalta tällainen hakemus tehtiin sen käytöstä salottisipuleihin. Propamokarbin osalta tällainen hakemus tehtiin sen käytöstä purjoihin. Tiaklopridin osalta tällainen hakemus tehtiin sen käytöstä maa-artisokkiin.

(4) Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus klorotaloniilin käytöstä karpaloihin. Hakija väittää, että kyseisen aineen sallittu käyttö tähän viljelykasviin Yhdysvalloissa johtaa siihen, että jäämämäärät ylittävät asetuksessa (EY) N:o 396/2005 vahvistetun jäämien enimmäismäärän ja että jäämien enimmäismäärän olisi oltava korkeampi, jotta tämän viljelykasvin tuontiin liittyvät kaupan esteet vältetään.

(5) Asianomaiset jäsenvaltiot arvioivat nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.

(6) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit, tarkasteli etenkin kuluttajille ja, tapauksen mukaan, eläimille aiheutuvia riskejä ja antoi perustellut lausunnot ehdotetuista jäämien enimmäismääristä (2). Se toimitti lausunnot komissiolle ja jäsenvaltioille sekä julkisti ne.

(7) Propamokarbin osalta elintarviketurvallisuusviranomainen suosittelee, että purjoille vahvistetaan uusi jäämien enimmäismäärä 30 mg/kg, joka on saatu pyöristämällä ylöspäin Taloudellisen yhteistyön ja kehityksen järjestön (OECD) MRL-laskimella laskettu arvo 20 mg/kg. Kun lehtikasveihin sovellettavaa kerrointa 0,88, jolla otetaan huomioon, että ne keitetään ennen nauttimista, sovelletaan purjoon, ehdotetut jäämien enimmäismäärät eivät aiheuta akuutin altistumisen viiteannoksen ylittymistä ja ovat näin ollen kuluttajalle turvallisia. Joidenkin jäsenvaltioiden esittämien huolenaiheiden vuoksi jäämien enimmäismäärä on kuitenkin asianmukaista vahvistaa pyöristämättömään arvoon 20 mg/kg. Tämä arvo kattaa riittävällä tavalla aiotun käytön purjoihin.

(8) Kaikista muista hakemuksista elintarviketurvallisuusviranomainen totesi, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Elintarviketurvallisuusviranomainen tuli lisäksi siihen johtopäätökseen, että kaikkien näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien ja tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti tai akuutin altistumisen viiteannos olisivat vaarassa ylittyä.

(9) Difenyyliamiinin osalta komission asetuksessa (EU) N:o 772/2013 (3) vahvistettiin väliaikaiset jäämien enimmäismäärät omenille ja päärynöille. Seurantatiedot osoittavat, että käsittelemättömiin omenoihin ja päärynöihin vaikuttavaa ristikontaminaatiota, jota ei voida välttää, esiintyy edelleen. Nämä väliaikaiset jäämien enimmäismäärät, joita tarkastellaan uudelleen, on aiheellista pitää voimassa, jotta alan toimijoille jäisi riittävästi aikaa difenyyliamiinin jäämien täydelliseen poistamiseen varastotiloista. Tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(10) Codex Alimentarius -komissio (CAC) (4) hyväksyi 5 päivänä heinäkuuta 2013 trifloksistrobiinin käyttöä öljyntuotantoon viljeltyihin oliiveihin koskevan jäämien Codex-enimmäismäärän (CXL). Tämä CXL-enimmäismäärä on turvallinen kuluttajille unionissa (5), ja sen vuoksi se olisi sisällytettävä asetukseen (EY) N:o 396/2005 jäämien enimmäismääränä.

(11) Tiaklopridin ja trifloksistrobiinin osalta komission asetuksessa (EU) 2015/1200 (6) muutettiin useita jäämien enimmäismääriä. Kyseisessä asetuksessa alennettiin tiaklopridin käytöstä maa-artisokkiin ja trifloksistrobiinin käytöstä öljyntuotantoon viljeltyihin oliiveihin aiheutuvien jäämien enimmäismääriä asianmukaisiin määritysrajoihin 12 päivästä helmikuuta 2016. Tässä asetuksessa vahvistettavia jäämien enimmäismääriä on oikeusvarmuuden vuoksi aiheellista soveltaa samasta päivästä alkaen.

(12) Halauksifeeni-metyylin osalta elintarviketurvallisuusviranomainen toimitti päätelmän kyseistä tehoainetta sisältävien torjunta-aineiden riskinarviointia koskevasta vertaisarvioinnista (7). Tässä yhteydessä se suositteli, että vahvistetaan unionissa noudatettavien hyvien maatalouskäytäntöjen mukaisesti sellaiset jäämien enimmäismäärät, jotka kattavat edustavat käyttötarkoitukset. Komissio kuuli Euroopan unionin vertailulaboratorioita asianmukaisista määritysrajoista.

(13) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset seikat, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(14) Sen vuoksi asetusta (EY) N:o 396/2005 olisi muutettava.

(15) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II, III ja V tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan kuitenkin 12 päivästä helmikuuta 2016 siltä osin kuin on kyse tiaklopridin jäämien enimmäismäärästä maa-artisokissa ja trifloksistrobiinin jäämien enimmäismäärästä öljyntuotantoon viljellyissä oliiveissa.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 19 päivänä tammikuuta 2016. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla verkosta: http://www.efsa.europa.eu

Reasoned opinion on the modification of the existing MRLs for propamocarb in radishes and kale. EFSA Journal 2015; 13(6):4153. [22 pp.].

Setting of an import tolerance for chlorothalonil in cranberries. EFSA Journal 2015; 13(7):4193. [21 pp.].

Reasoned opinion on the modification of the existing MRLs for flonicamid in several crops. EFSA Journal 2015; 13(5):4103. [26 pp.].

Reasoned opinion on the setting of a new MRL for fluazinam in tomatoes. EFSA Journal 2015; 13(6):4154. [23 pp.].

Modification of the existing maximum residue level (MRL) for fluoxastrobin in shallots. EFSA Journal 2015; 13(6):4143. [19 pp.].

Reasoned opinion on the modification of the existing maximum residue levels for propamocarb in onions, garlic, shallots and leeks. EFSA Journal 2015; 13(4):4084. [20 pp.].

Modification of the existing maximum residue level (MRL) for prothioconazole in shallots. EFSA Journal 2015; 13(5):4105. [20 pp.].

Modification of the existing maximum residue level for thiacloprid in Jerusalem artichokes. EFSA Journal 2015;13(7):4191 [18 pp.].

(3) Komission asetus (EU) N:o 772/2013, annettu 8 päivänä elokuuta 2013, Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse difenyyliamiinin jäämien enimmäismääristä tietyissä tuotteissa tai niiden pinnalla (EUVL L 217, 13.8.2013, s. 1).

(4) Codexin torjunta-ainejäämäkomitean raportit ovat saatavilla osoitteessa http://www.codexalimentarius.org/download/report/799/REP13_PRe.pdf

Joint FAO/WHO food standards programme Codex Alimentarius Commission. Appendices II and III. Thirty-Sixth Session. Rooma, Italia, 1–5 päivänä heinäkuuta 2013.

(5) Scientific support for preparing an EU position for the 45th Session of the Codex Committee on Pesticide Residues (CCPR). EFSA Journal 2013;11(7):3312 [210 pp.]. doi:10.2903/j.efsa.2013.3312.

(6) Komission asetus (EU) 2015/1200, annettu 22 päivänä heinäkuuta 2015 Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse amidosulfuronin, fenheksamidin, kresoksiimimetyylin, tiaklopridin ja trifloksistrobiinin jäämien enimmäismääristä tietyissä tuotteissa tai niiden pinnalla (EUVL L 195, 23.7.2015, s. 1).

(7) Conclusion on the peer review of the pesticide risk assessment of the active substance halauxifen-methyl (XDE-729 methyl). EFSA Journal 2014;12(12):3913 [93 pp.].